Întrucât atât unii comercianți cât și unii consumatori sunt, într-o anumită măsură, nelămuriți în ce privește funcționarea Sistemului Garanție-Returnare, reprezentanții ReturRO, compania care administrează sistemul, au venit cu unele clarificări.
Astfel, aceștia au arătat faptul că nu vor exista decât 10 centre regionale unde vor fi colectate ambalajele aduse de consumatori în magazin, nu 17, cât se anunțase inițial.
Prin urmare, au explicat aceștia, întregul sistem a fost regândit după confruntarea cu realitatea din teren, subliniind faptul că noul număr de centre regionale reprezintă o eficientizare a operațiunilor.
"Reciclarea începe după ce ambalajele pleacă de la ReturRO. După ce consumatorul duce înapoi ambalajele, după ce le introduce în RVM-uri (Reverse Vending Machine, n.r.), acestea se compactează, iar cele de sticlă se sparg. De acolo sunt preluate de operatorii logistici și duse în centrele ReturRO", au arătat reprezentanții companiei.
De asemenea, aceștia spun că lucrează cu puțini reciclatori, pe sticlă, spre exemplu, existând doar doi reciclatori importanți: Green Glass și Terra Blue, în vreme ce cu privire la PET-uri sunt trei mari reciclatori.
Citeste si:
Cât privește colectarea, reprezentanții ReturRO spun că în primele două luni de funcționare a sistemului doar 1% a fost reprezentat de colectare manuală, restul fiind colectare realizată prin RVM-uri.
Totodată, aceștia arată că ReturRO asigură pick-up-ul 7 zile pe săptămână, dar în momentul de față sistemul IT nu transmite când se umplu RVM-urile plasate în magazine.
"Comercianții sunt cei care se ocupă de mentenanța RVM-urilor, ei trebuie sunați atunci când unul dintre aceste aparate nu merge", spun reprezentanții ReturRO.
Nu în ultimul rând, ReturRO are în acest moment contract cu aproximativ 30.000 de comercianți din cei 80.000 anunțați inițial, în vreme ce în jur de jumătate dintre produsele puse de retaileri la raft sunt marcate cu simbolul care le face să poată fi reciclate în RVM-uri, conform estimărilor acestora.
Citeste si:
În acest moment ReturRO are 117 angajați, cu tot cu cele trei centre operaționale, bugetul alocat privind tarifele de gestiune către comercianți fiind de 528 de milioane de lei, buget pentru anul în curs.
Compania a anunțat de asemenea că un nou centru operațional ReturRO va fi deschis la Brașov pe data de 1 aprilie.
Sursa foto: Wall-street.ro
Te-ar putea interesa și: